Kommunestreiken er over
Det melder Kommunenes Sentralforbund (KS). LO Kommune, Unio, YS Kommune og Akademikerne har godtatt løsningsforslaget. Dermed avsluttes streiken, og samtlige streikende skal være tilbake på jobb fra arbeidstidens begynnelse onsdag 6. juni. Dermed kommer søppeltømmere, sykepleiere, hjelpepleiere, fysio- og ergoterapeuter, lærere og barnehageansatte tilbake på jobb i morgen, onsdag. Streiken fortsetter foreløpig i Oslo, til tross for håp om en løsning. Streiken i staten, som blant annet berører politiet og universitetene, fortsetter også. Det samme gjør vekterstreiken. Oslo kommune er eget tariffområde og venter tradisjonelt på at både staten og de andre kommunene er ferdige. Oppgjøret har en total ramme på 4,07 prosent, det samme som i oppgjøret i staten. - Dette er helt klart i ytterkanten av hva kommunesektoren kan bære, uten at det i for stor grad går på bekostning av de oppgavene kommuner og fylkeskommuner skal løse for innbyggerne.- Nå er vi imidlertid først og fremst glad for at konflikten er over, og at innbyggerne igjen skal få de tjenestene de har krav på, sier adm. dir. i KS, Sigrun Vågeng. Oppgjøret i kommunesektoren har en innretning som gir 2,7 prosent i generelt tillegg, men minimum 12.000 kroner. 1,2 prosent er satt av til lokale forhandlinger, og dette har vært viktig for KS, sier Vågeng. - På dette som på andre områder er det ulike behov i ulike deler av landet og fra kommune til kommune. Derfor er det viktig at kommunene gis mulighet til å kunne tiltrekke seg den arbeidskraften de har behov for, sier Sigrun Vågeng.Også Akademikerne jubler. - Akademikerne har fått gjennomslag for krav om lokal lønnsdannelse. I tillegg er den generelle potten til lokale forhandlinger som omfatter alle, blitt stor. Derfor sier vi ja til meklingsskissen i Oslo kommune, sier Akademikernes forhandlingsleder, Jan Olav Birkenhagen. Oppgjøret har en totalramme på vel 4,1 prosent, skriver Unio. Dette er de totale kostnadene som er med i resultatet. Og det er en økning når vi sammenlikner med det som var utgangspunktet da streiken brøt ut 24. mai. - Vi har, gjennom streik og mekling, fått gjennomslag for vårt viktigste krav om at utdanning skal lønnes bedre, sier Mimi Bjerkestrand, forhandlingsleder i Unio kommune, i en pressemelding.Men ikke alle er like fornøyde med at streiken er over. I minuttene etter at nyheten ble publisert på VG Nett, ble kommentarfeltet under artikkelen og VG Netts Facebook-side fylt opp av reaksjoner fra mildt sagt skuffede elever som likevel ikke slipper unna eksamen. Tre av de fire første kommentarene, som alle kom i løpet av sekunder, var helt identiske, og besto av ett eneste, megetsigende ord: «Faen». - Nei, vi skal liksom hoppe i taket av glede eller? Klart folk fra skolen blir skuffa når de hadde håpet å slippe eksamen for engang skyld, skriver en annen elev. Flere andre elever øyner fortsatt håp i hengende eksamenssnøre. De klamrer seg til håpet om at renholdsarbeiderne ikke vil rekke å vaske skolene igjen før eksamen: - Det er jo ikke lov at elevene kommer på skolen i en uren skole?! spør og konstaterer en av elevene i én og samme kommentar.
Partene kom til enighet tirsdag kveld.